Snorrastofa og Bókmennta - og listfræðastofnun Háskóla Íslands gangast fyrir dagskrá í Skemmunni á Fitjum í Skorradal á morgun , laugardag til minningar um prófessor Svein Skorra Höskuldsson . Rithöfundurinn og fræðimaðurinn Sveinn Skorri skilaði samfélagi sínu margvíslegum ávöxtum í formi bóka og rannsókna , en hann bar uppruna sínum fagurt vitni og þeirri togstreitu sem fólst í því að hafa verið Borgfirðingur í móðurætt og Þingeyingur í föðurætt . Bókin hans Svipþing er örlagasaga ættar hans , frásögn af lífsbaráttu nokkurra kynslóða Borgfirðinga og Þingeyinga og spennunni sem þrumir undir . Hann fæddist á Sigríðarstöðum í Suður Þingeyjarsýslu 19. apríl 1930 og ólst upp fyrir norðan og suður í Borgarfirði . Eftir Svein Skorra Höskuldsson liggja einnig bækur af vettvangi fræðasviðs hans , til dæmis um skáldið Gest Pálsson og Benedikt frá Auðnum . Um langt árabil stundaði hann rannsóknir á verkum Gunnars Gunnarssonar og ævi hans , en ritstörf stundaði hann meðfram kennslu í íslensku bókmenntum við Háskóla Íslands . Sveinn Skorri lést í Reykjavík 7. september 2002 . Dagskráin verður sett kl. 14 og stendur til kl. 17 . Að henni koma vinir og samstarfsmenn , nemendur og ættingjar Sveins Skorra og ábúendur á Fitjum í Skorradal , sem var vettvangur í sagnaheimi Sveins Skorra . Páll Valsson íslenskufræðingur flytur erindi um feril Sveins Skorra við ritstörf og fræðimennsku , Ásta Kristín Benediktsdóttir doktorsnemi fjallar um bókina Svipþing og nefnir erindi sitt , Af íslenskum Kapúlettum og Montögum , Rómeóum og Júlíum . Minningaþættir Sveins Skorra Höskuldssonar . Sigríður Höskuldsdóttir systir Sveins bregður upp myndum úr foreldrahúsum og Þormóður Sveinsson sonur hans les úr Svipþingi . Þá munu þeir Árni Björnsson dr. phil og Jónas Kristjánsson fyrrverandi forstöðumaður Árnastofnunar flytja minningarbrot af kynnum sínum við Svein Skorra . Tónlistaratriði munu prýða dagskrána og dagskrárstjóri verður Bergljót S. Kristjánsdóttir prófessor . Ábúendur á Fitjum hafa veitt lið við allan undirbúning dagskrárinnar og hýsa hana í sínu undurfagra umhverfi , sem sannarlega hæfir minningu þessa merka sonar Skorradals og íslenskra bókmennta . Allir eru hjartanlega velkomnir til þessarar dagskrár , kaffiveitingar verða í boði , aðgangseyrir kr. 1000 .